6.2

20 perc

A MAGYAR TELEPÜLÉSHÁLÓZAT JELLEMZŐI

E fejezetben áttekintjük a magyar településhálózat fejlődését, annak sajátosságait, majd elemzünk néhány hazai szociológia felmérést az egyenlőtlenségekre vonatkozóan.

A következőkben azt vizsgáljuk, hogy a magyar településhálózat miként is alakult, milyen feszültségekkel küzd, és a szociológia legfrissebb kutatásai milyen következtetéseket engednek meg a magyar településhálózat fejlődésére vonatkozóan.

*KÉRDÉS*

*Ön szerint a magyar települések között milyen a nagyvárosok, a közepes városok és a kisvárosok aránya, illetve mekkora a falusi térség súlya a hazai települések között?*

A HAZAI TELEPÜLÉSHÁLÓZAT FEJLŐDÉSE

A mai magyar településhálózat kialakulásában igen jelentős szerepe volt hazánk történelmének, a gazdasági elmaradottságnak és az országhatárok gyakori változásának.

* 1. **A XIX. Század végéig** az ország településhálózatában a mezőgazdasági centrumok domináltak. A XVI-XVII században a mezővárosok növekedését kivéve, az ország településszerkezetet, gazdálkodást, és társadalmi struktúrát illetően nem történtek radikális változások. Az országot rendkívüli mértékben megviselte a török megszállás időszaka, különösen a kisebb településeket. Amíg Nyugat-Európában a tőkés termelés expanziója zajlott, Magyarországon egyre mélyebb gyökeret eresztettek a feudális viszonyok, majd ezt követően az ipari fejlődés következtében az első világháborúig az iparvidékek utolérik az Alföldet, és megindul a mezővárosok lemaradása. A kiegyezés utáni fejlődés elsősorban a fővárosra koncentrálódott. A vasúthálózat kiépítésével az iparforgalmi központok városaiban a népesség felduzzadt, a városfejlődés üteme felgyorsult és gyakorlatilag erre az időszakra tehető a magyarországi településhálózat feszültségeinek keletkezése: a városok fejlődése mellett középkori elmaradottságban maradt a falu.

**mezőgazdasági centrumok dominanciája**

* 1. **Trianon után** a terület - és ásványkincsvesztés következtében a települések fejlődésében is változások következtek be. A kisvárosok hanyatlásnak indultak, az alföldi és dél-dunántúli városok kiszorultak, az ország népességének jelentős hányada az elmaradott faluhálózatban élt. (Itt nem szabad megfeledkeznünk arról, hogy a két világháború közötti magyar szociológia mindenekelőtt a falukutatást jelentette. Erdei Ferenc és társai kiemelkedő szociografikus munkáikkal gazdagították a településszociológiát.) 1945-re a települések nagyon kedvezőtlen szerkezetű hierarchikus rendet alkottak (Budapest, 5 regionális központ, néhány kisváros jelentette a városi hálózatot.)

**hierarchikus településszerkezet**

* 1. **Az ötvenes évek erőszakos iparosítása** következtében létrejöttek ugyan új városok is (Komló, Dunaújváros stb.), ám a fejlesztések főleg Budapestre koncentrálódtak és a falusi térség leszakadása tovább nőtt. Az ötvenes évek második felében kezdtek megmutatkozni a fővárosra koncentrált fejlesztés nehézségei: a lakásállomány, a közlekedési hálózat, a vízművek, csatornák egyre kevésbé voltak képesek az iparban foglalkoztatottak szükségleteit kielégíteni. Ekkor fogalmazódott meg az a koncepció, hogy Budapest vonzásának ellensúlyozására néhány vidéki városban (Miskolc, Szeged, Debrecen, Pécs, Győr) ellenpólusokat kell kialakítani.

Hamarosan jelentkeztek azonban a korábban a fővárosban észlelt problémák. Az erőforrások a megyeszékhelyekre koncentrálódtak és a községek továbbra sem fejlődtek.

* 1. **Az 1960- as évek végén** - az intenzív gazdasági fejlődésre való áttérés és az új gazdasági mechanizmus bevezetése időszakában - újra napirendre került a magyar településhálózat és 1971-re megfogalmazódott az **Országos Településfejlesztési Koncepció** **(OTK).**

Ez a koncepció az államilag kívánatosnak tartott településszerkezet kereteit, rendező elveit tartalmazta. Az elképzelés kétségtelen érdeme, hogy kimondta a decentralizáltabb településfejlesztés szükségességét, ám hátránya, hogy a megvalósítás kevés eredménnyel járt. A koncepció bírálói szerint az OTK a meglévő egyenlőtlenségeket figyelembe véve fogalmazta meg célkitűzéseit, így szentesítette az urbanizációs lejtő fennmaradását. Bár kijelölt felső-, közép- és alapfokú központokat, amelyek fejlesztését szükségesnek tartotta, figyelmen kívül hagyta azt a közel 2000 községet, ahol 1980-ban 1,6 millió magyar polgár élt. Ezeknek a településeknek semmilyen funkciót nem szánt a koncepció. Az OTK egyenlőtlenségeket csökkenteni kívánó elképzeléseit keresztezték a reform ellen igen korán meginduló támadások is, és bár 1981-ben felülvizsgálták a koncepciót érdemi változások a hazai településszerkezetben a nyolcvanas években sem történtek.

**Országos Településfejlesztési Koncepció – dekoncentráció, urbanizációs lejtő**

1. **A rendszerváltozás** új lehetőségekkel kecsegtette a városi és falusi önkormányzatokat. A megnövekedett önállóság azonban nem járt az erőforrások növekedésével. A kilencvenes évek végén a települések egy része "csődöt" jelentett, a városok és a falvak önkormányzatai fizetési nehézségekkel küszködtek és fejlesztések helyett iskolák, egészségügyi és kulturális intézmények megszüntetésével találkozhattunk nap, mint nap.

**önkormányzati nehézségek**

1. **Jelenleg**

KÉRDÉS

Az a település, ahol Ön él, milyen változásokon ment át az elmúlt 6-8 évben?

A Településfejlesztési Koncepció (TFK) és az Integrált Településfejlesztési Stratégia (ITS) a városfejlesztési tevékenység alapdokumentuma. 2008-tól, ahhoz, hogy egy város uniós pályázati forrásokhoz jusson, rendelkeznie kell városfejlesztési stratégiával.

A tervezési folyamatnak a Településfejlesztési Koncepció ad keretet, ez hosszú távon mutat irányt a város vezetésének, a gazdasági szereplőknek és a lakosságnak a város fejlesztésével kapcsolatos döntések meghozatalában. A Településfejlesztési Koncepció a település környezeti, társadalmi, gazdasági adottságaira alapoz, amely a tervezett változások irányát, a fejlesztési célokat hosszú távra határozza meg és foglalja rendszerbe.


A Településfejlesztési Koncepció tehát a hosszú távú célokat, jövőképet rögzíti, valamint része egy helyzetelemzés is. Ez alapján készül az Integrált Településfejlesztési Stratégia, amely a közép távú célokat határozza meg. Az Integrált Településfejlesztési Stratégia a Településfejlesztési Koncepcióban megfogalmazott célok megvalósítását szolgáló beavatkozásokat, programokat, konkrét akciókat, valamint a megvalósítás eszközeit foglalja össze, mégpedig a rendelkezésre álló és bevonható forrásokra figyelemmel.

Az ITS középtávon 7, a koncepció hosszú távon 15 évre tekint előre és gondolja át az adott település várható fejlődését. 2013 és 2014 során valamennyi hazai megyei jogú város az uniós előírásnak megfelelően felülvizsgálta legfontosabb fejlesztési dokumentumait, majd 2014-ben elfogadták az új településfejlesztési koncepciókat.

***Feszültségek a hazai városok életében***

* A településeken belüli társadalmi viszonyok, konfliktusok
* A városfejlődés társadalmi kérdései
* A lakótelepek problémái
* A városrehabilitáció hatásai
* A településen belüli lakásviszonyok
* A településfejlődés meghatározó mechanizmusai
* A szegregáció, gettósodás kérdései
* A településhálózaton belüli egyenlőtlenségek, falu-város különbségek

***A migráció irányai: szuburbanizációs térségek és övezetek Magyarországon – az állandó lakosságszám változása 1990–2005 között***



Forrás: *Matolcsy Gy., Csizmadia N., Csordás L.:*A magyar gazdaság térszerkezeti változásai Polgári Szemle, 2007. 3. évf. 11. sz,

|  |
| --- |
| A HAZAI EMPIRIKUS FELMÉRÉSEK FONTOSABB EREDMÉNYEI |
| 1. Láthattuk, hogy az elmúlt évtizedek egyik legfontosabb célkitűzése volt a városokban és falvakban lakók életkörülményei közötti különbségek csökkentése. |
| A hetvenes években a foglalkozási szerkezet módosulása következtében jelentősen átalakult az egyes települések társadalmi összetétele, de a köztük lévő különbségek nem halványultak el a nyolcvanas évek elejére sem. A fővárosban lakó aktív keresők több mint fele szellemi foglalkozású és ezekhez az adatokhoz nagyon hasonlít a megyeszékhelyek társadalmi összetétele is. Ezzel szemben a kisebb városokban, valamint a községek minden kategóriájában többen vannak a munkások. A szak- és betanított munkások a legnagyobb arányban a fővárosi agglomerációban találhatók. |
| Ha azonban a társadalmi rétegek lakóhely szerinti megoszlását nézzük, akkor szembetűnő, hogy a szakmunkások és a szakképzetlen munkások jelentős része alsófokú központokban, egyéb községekben és a budapesti agglomerációban él. A munkások zöme alacsonyabb szintű településeken él, ami az esetek többségében egyet jelent ezen rétegeknek az átlagostól lemaradó életkörülményeivel. |
| Az életkörülmények között kimutatható jelentős eltérések felvetik a kérdést, hogy vajon a települések közötti különbségek mennyire játszanak szerepet a társadalmi különbségekben. (Tausz Katalin szerint pl. az OTK a hierarchikus rangsor kialakításával egyben az állampolgárokat is rangsorolta, Enyedi György pedig úgy jellemezte az életkörülmények különbségeit, hogy szerinte a penészleki paraszt és a fővárosi tudós "mintha nem is egy kontinensen élnének".) |
| KÉRDÉS  Ön mit gondol a települések közötti különbségekről? Valóban ilyen nagy szerepe van a települések típusának abban, hogy az emberek hogyan élnek?  Van- e jelentősége annak, hogy egy adott község, vagy város az ország melyik régiójában helyezkedik el? |
| **2. Regionális különbségek** |
| Bár nem kifejezetten szociológiai probléma, de a városok és falvak szociológiájának kérdésköréhez közel áll a regionális különbségek vizsgálata. Tény, hogy az országok többségén belül vannak az átlagosnál sokkal fejlettebb és gazdagabb és sokkal szegényebb, elmaradottabb régiók. A fejlettebb részeket magnak, vagy centrumnak szokták nevezni, az ettől távolabb eső régiókat pedig perifériának.  Izgalmas elméleti kérdés, hogy a regionális egyenlőtlenségeknek mi az oka, szükségszerűek- e ezek a különbségek, vagy inkább megszüntetésükre kell törekedni. Gyakori a régiók közötti egyenlőtlenségek változása is: pl. egy korábban fejlettebb, gazdagabb országrész visszaesik, más régiók pedig fejlődésnek indulnak.  KÉRDÉS  Hazánkban kimutathatók - e regionális különbségek az ország különböző részei között, és az elmúlt néhány évben történtek- e elmozdulások a regionális egyenlőtlenségekben?  Talán az Ön számára sem ismeretlenek azok a jelzők, amelyekkel különösen az utóbbi években az ország keleti és nyugati részét jellemezni szokták, sőt bizonyára olyan minősítésekkel is találkozott már, mint a "sötét Somogy, vagy a tirpák nyírségi".  A magyarországi területi egyenlőtlenségek közül a köztudatban két alapvető probléma van jelen: az egyik az ország főváros központúsága, a másik pedig a keleti és a nyugati országrészek közötti szakadék. Az utóbbi években egyre több olyan kutatással is találkozunk, amely határmentiség kérdéskörét vizsgálja. |
| A szociológiai adatfelvételek szerint a hatvanas évektől a nyolcvanas évek végéig valamelyest csökkentek a megyék közötti különbségek, a rendszerváltozást követően azonban e különbségekre csak a munkanélküliségi rátákból következtethetünk. A munkanélküliségi adatok arra engednek következtetni, hogy évtizedünkben újra jelentősen megnövekedtek a régiók, sőt az egyes megyék közötti különbségek.  Az adatfelvételek szerint Budapest és környéke, valamint a főváros és az osztrák határ között elhelyezkedő régió lényegesen kisebb hátrányokat szenved el a gazdasági visszaesés következtében, mint az északkeleti, délkeleti régiók. |
|  |

A magyar településszerkezetről összefoglalóan elmondható a felülről irányított településpolitika következményeként kialakult torzult településszerkezet fejlesztési lehetőségeinek korlátozottsága. Egy eleve íróasztalnál tervezett településstruktúrát nagyon nehéz bármiféle településfejlesztési koncepcióval hosszú távú, ám gyors eredményeket hozó, szerves településhálózattá alakítani.

